CELEX: 52012PC0792
Language: ro
Date: 2012-12-19
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2011/77/UE privind acordarea de asistență financiară din partea Uniunii pentru Irlanda

|
			
		
		
		52012PC0792
		
			Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2011/77/UE privind acordarea de asistență financiară din partea Uniunii pentru Irlanda /* COM/2012/0792 final - 2012/0367 (NLE) */
			
				
		
		
			
			   	EXPUNERE DE MOTIVE
La 7 decembrie 2010 (Decizia de punere în
aplicare 2011/77/UE), Consiliul a acordat Irlandei, la cererea acesteia,
asistență financiară pentru susținerea unui program solid
de reforme economice și financiare vizând restabilirea încrederii,
facilitarea revenirii economiei la o creștere sustenabilă și
asigurarea stabilității financiare a Irlandei, a zonei euro și a
Uniunii Europene.
În conformitate cu articolul 3 alineatul (9)
din Decizia 2011/77/UE, Comisia a efectuat, împreună cu FMI și în
colaborare cu BCE, a opta evaluare a progreselor înregistrate de
autoritățile irlandeze în implementarea măsurilor convenite,
precum și a eficacității și a impactului social și
economic al acestor măsuri. 
Luând în considerare perspectiva
economică revizuită și informațiile apărute între
timp, Comisia propune modificarea condițiilor de politică
economică aflate la baza asistenței financiare, așa cum se
explică în continuare. Comisia consideră că modificările
propuse cu privire la condițiile de politică economică sunt
necesare pentru a asigura implementarea fără probleme a programului
și pentru a atinge obiectivele acestuia.
2012/0367 (NLE)
Propunere de
DECIZIE DE PUNERE ÎN APLICARE A
CONSILIULUI
de modificare a Deciziei de punere în
aplicare 2011/77/UE privind acordarea de asistență financiară
din partea Uniunii pentru Irlanda
CONSILIUL UNIUNII EUROPENE,
având în vedere Tratatul privind
funcționarea Uniunii Europene, 
având în vedere Regulamentul (UE)
nr. 407/2010 al Consiliului din 11 mai 2010 de instituire a unui
mecanism european de stabilizare financiară[1],
în special articolul 3 alineatul (2),
având în vedere propunerea Comisiei Europene,
întrucât:
(1)       Consiliul a acordat Irlandei
(Decizia de punere în aplicare 2011/77/UE[2]),
la cererea acesteia, asistență financiară pentru susținerea
unui program solid de reforme economice și financiare vizând restabilirea
încrederii, facilitarea revenirii economiei la o creștere sustenabilă
și asigurarea stabilității financiare a Irlandei, a zonei euro
și a Uniunii Europene.
(2)       În conformitate cu articolul
3 alineatul (9) din Decizia de punere în aplicare 2011/77/UE, Comisia a
efectuat, împreună cu Fondul Monetar Internațional (FMI) și în
colaborare cu Banca Centrală Europeană (BCE), a opta evaluare a progreselor
înregistrate de autoritățile irlandeze în implementarea
măsurilor convenite, precum și a eficacității și a
impactului social și economic al măsurilor respective.
(3)       Au fost înregistrate progrese
semnificative în atingerea obiectivelor de reducere a efectului de levier în
sistemul bancar prevăzute în program. În mod specific, două
bănci locale au atins deja sau sunt aproape de atingerea țintei de
122,5 % pentru raportul împrumuturi-depozite, prevăzută
inițial a fi atinsă până la sfârșitul anului 2013.
Cealaltă bancă locală a finalizat anumite cesiuni de active
neesențiale, iar cerințele de reducere a efectului de levier
prevăzute în program vor fi reevaluate după luarea deciziei privind
planul său de restructurare de către Comisia Europeană. 
(4)       Având în vedere progresele
substanțiale înregistrate, o modificare a cadrului de monitorizare inclus
în program pentru reducerea efectului de levier al băncilor în
direcția atingerii țintelor nominale de cesionare a activelor
neesențiale și a cadrului monitorizarea avansată conceput astfel
încât să se garanteze că băncile își
îmbunătățesc indicatorii de finanțare stabilă
netă și de acoperire a lichidităților ar contribui la
evitarea oricărei denaturări inutile a tarifelor la depozitele
bancare și la pregătirea băncilor pentru a se conforma
cerințelor Basel III în materie de lichiditate.
(5)       Ținând cont de aceste
evoluții și considerente, Decizia de punere în aplicare 2011/77/UE ar
trebui modificată,
ADOPTĂ PREZENTA DECIZIE: 
Articolul 1
Articolul 3 din Decizia de punere în
aplicare 2011/77/UE se modifică după cum urmează:
(1) la alineatul (8), litera (c) se
înlocuiește cu următorul text:
„(c) reducerea efectului de levier al
băncilor locale în vederea atingerii obiectivelor nominale de cesionare a
activelor neesențiale și de amortizare stabilite în cadrul PLAR 2011,
cu excepția cazului în care se convine altfel împreună cu Comisia
Europeană în contextul evaluărilor curente ale planurile de
restructurare ale băncilor, și monitorizarea progreselor înregistrate
de bănci în direcția îndeplinirii cerințelor relevante în
materie de lichiditate și de finanțare stabilă netă din
Acordul Basel III în conformitate cu cadrul de monitorizare avansată
convenit în program.”;
(2) alineatul (10) se înlocuiește cu
următorul text:
„(10) Irlanda trebuie să adopte
următoarele măsuri în cursul anului 2013, în conformitate cu
prevederile memorandumului de înțelegere:
(a) finalizarea simulărilor de criză ale
băncilor, conform exercițiului ABE, pe baza rezultatelor PCAR 2011
și ale Programului de măsuri financiare din 2012. Simularea de
criză trebuie să fie riguroasă, să se bazeze în continuare
pe previziuni solide privind pierderile din împrumuturi și să
aibă un nivel ridicat de transparență. Publicarea rezultatelor
trebuie aliniată cu calendarul următorului exercițiu al ABE.
„(b) reducerea efectului de levier al
băncilor locale în vederea atingerii obiectivelor nominale de cesionare a
activelor neesențiale și de amortizare stabilite pentru
sfârșitul anului 2013 în cadrul PLAR 2011, cu excepția cazului în care
se convine altfel împreună cu Comisia Europeană în contextul
evaluărilor curente ale planurile de restructurare ale băncilor,
și monitorizarea progreselor înregistrate de bănci în direcția
îndeplinirii cerințelor relevante în materie de lichiditate și de
finanțare stabilă netă din Acordul Basel III în conformitate cu
cadrul de monitorizare avansată convenit în program.”.
Articolul 2
Prezenta decizie
se adresează Irlandei. 
Articolul 3
Prezenta decizie
se publică în Jurnalul Oficial al Uniunii Europene. 
Adoptată la Bruxelles,
                                                                       Pentru
Consiliu
                                                                       Președintele
[1]               JO L 118, 12.5.2010, p. 1.
[2]               JO L 30, 4.2.2011, p. 34.